Kyk liewer nou vorentoe | Netwerk24
Kyk liewer nou vorentoe
Deur Pcp, Kelland 21 Maart 2017 06:02
Dit is nou eenmaal 'n feit dat Niks in die lewe het net positiewe of negatiewe gevolge nie. Dit kom dalk op kort termyn so voor, maar op lang termyn kan dit objektiewer beoordeel word, wat ander insigte bring. Enige gebeurtenis is 'n produk van daardie tyd waarin verwysingsraamwerke soms drasties verskil het van die huidige. Dit is ook my oortuiging dat alles gebeur soos dit moes. Al was daar ook 'n alternatief sou dié onder dieselfde positiewe en negatiewe invloede as enigiets anders blootgestel gewees het. Die Anglo-Boereoorlog was een so 'n voorbeeld. Die verslane Afrikanernasie, konsentrasiekampe ten spyt, het uit die stof en vernedering opgestaan en geleidelik sy bydrae ten volle en selfs meer, gemaak.
Dit is teen dié agtergrond dat die huidige bohaai oor Helen Zille se opmerking op sosiale media beoordeel moet word. Hoe op aarde kon haar verwysing na kolonialisme sulke negatiewe kritiek ontlok?
Die antwoord is natuurlik dat sy die huidige grens van politieke korrektheid oorgesteek het het. Niks uit die "wit" verlede was goed nie. Daar is geen manier dat kolonialisme net negatiewe gevolge gehad het nie, inteendeel!
Ons kan gerus die huidige tendens om negatiewe aspekte uit die verlede te gebruik om mekaar te probeer verneder agterweë laat. Die verlede is verby en geen bohaai gaan enige effek hê nie.
Laat ons liewer die lesse van die verlede gebruik om 'n gesamentlike beter toekoms te bou. Daarsonder kom ons nêrens.